নরেন্দ্র মোদী লন্ডনে এসে ডাউনিং স্ট্রিট এবং বাকিংহাম প্যালেসে চমৎকার আতিথেয়তা পেয়েছেন। তাঁর সম্মানে ওয়েম্বলি স্টেডিয়ামে আতশবাজির প্রদর্শন হয়েছে। নৃত্যগীতের আস্বাদন ঘটেছে। ওয়েম্বলি স্টেডিয়ামে উপস্থিত ছিলেন বেশ কিছু সেলেব্রিটি এবং হাজার হাজার ভারতীয় বংশোদ্ভূত। প্রধানমন্ত্রী নরেন্দ্র মোদীর অভ্যর্থনায় কোনও ত্রুটি হয়নি।
কিন্তু তার আগে এবং পরে আরও কিছু ঘটনা ঘটে গিয়েছে। সে সব জমায়েতও চোখ এড়িয়ে যাওয়ার মতো নয়। ভারতীয়-ব্রিটিশ, পাকিস্তানি, বাংলাদেশি, কাশ্মীরি (ওঁরা ওই নামেই নিজেদের পরিচয় দিতে পছন্দ করেন), নেপালি, রাজনীতিবিদ, মানবাধিকারকর্মী এবং শিল্পীরা জড়ো হয়েছিলেন রাস্তায়। প্রতিবাদ জানাতে। ডাউনিং স্ট্রিটের কাছে হাতে ব্যানার-ফেস্টুন নিয়ে জড়ো হয়েছিলেন তাঁরা। সেখানে লেখা ছিল— ‘মোদী স্বাগত নন’, ‘ধর্মীয় বিভেদ বন্ধ হোক’, ‘গুজরাতের ঘটনা ভুলিনি’।
এঁদের সকলের একটাই বক্তব্য। মোদী এখন ভারতের প্রধানমন্ত্রী হতে পারেন, কিন্তু তাঁর আমলের গুজরাত ভোলা যায় না। গুজরাত-দাঙ্গায় নিহত সাধারণ মানুষজনকে ভোলা যায় না। ভোলা যায় না আতঙ্কিত মুখগুলো। অস্বীকার করা যায় না ওই সময়ে ভারতের অসহিষ্ণু পরিবেশের কথা। তাঁরা মোদীর বিভিন্ন ‘পলিসি’র দিকে আঙুল তুলছেন। যার জেরে আক্রান্ত ভারতের ট্রেড ইউনিয়ন আন্দোলন এবং শ্রম আইন। নামীদামি সব স্বেচ্ছাসেবী সংস্থাও আক্রান্ত। শুধু তাই নয়, যাঁরা এসবের বিরুদ্ধে প্রতিবাদ করছেন, আক্রান্ত
হচ্ছেন তাঁরাও।
এই সব কিছু মনে রেখেই মোদী আসার দু’দিন আগে পার্লামেন্ট হাউসের গায়ে একটা ছবির প্রোজেকশন হয়েছিল। মোদীকে ‘ফ্যাসিস্ট’ হিসেবে আখ্যা দেওয়া হয়েছিল। লেখা হয়েছিল— ‘এ দেশে স্বাগত নন মোদী’। শুধু তাই নয়। ‘মোদীনটওয়েলকাম’ টুইটার হ্যান্ডেলও ভাইরাল হয়েছিল। আলাদা করে বিক্ষোভ দেখিয়েছিলেন শিখ সম্প্রদায়ের অসংখ্য মানুষ। কিন্তু শেষপর্যন্ত তাঁদের আন্দোলনকে অহিংস থাকতে দেয়নি ব্রিটিশ পুলিশ। নিরস্ত্র বিক্ষোভকারীদের লাঠিপেটা করে ছত্রভঙ্গ করা হয়েছিল।
আরও প্রতিবাদ
মোদী আসার আগে ব্রিটেনের দু’হাজার শিল্পী, সাহিত্যিক এবং বিশিষ্টজন প্রধানমন্ত্রী ডেভিড ক্যামেরনের কাছে খোলা চিঠি পাঠিয়েছিলেন। ভারতের অসহিষ্ণু পরিবেশের কথা স্পষ্টভাবে সেখানে উল্লেখ করা হয়েছিল। লেবার পার্টির নেতা এবং সাংসদ জেরেমি করবিন ক্যামেরনের কাছে আর্জি জানিয়েছিলেন, ভারতের মানবাধিকার লঙ্ঘনের বিষয়গুলি নিয়ে যেন মোদীকে প্রশ্ন করা হয়। স্বাভাবিক কারণেই ক্যামেরন তাতে সাড়া দেননি। করবিনও সাংসদদের সামনে মোদীর বক্তৃতা এবং হাউস অফ লর্ডসের ভাষণের সময়ে উপস্থিত থাকেননি।
মোদী যা-ই বলুন, ২০০২ সালে গুজরাত-দাঙ্গার পর মোদীর সঙ্গে কোনওরকম সম্পর্ক না-রাখার নীতি নিয়েছিল ব্রিটেন। তখনও মোদী মুখ্যমন্ত্রী। এতদিন পর সেই নীতির লঙ্ঘন হল। উপমহাদেশের বংশোদ্ভূত হিসেবে এ তো শ্লাঘারই বিষয় ! কিন্তু তার বদলে অপমানিত লাগছে কেন? ব্রিটেন থেকে চার হাজার মাইল দূরে ভারতে কী ঘটছে, তা নিয়ে কেন এ দেশে এত আলোড়ন তৈরি হয়েছে? একশো সাতাশ কোটির দেশে মোদী কি বিপুল সংখ্যাগরিষ্ঠতা নিয়ে গণতান্ত্রিক নির্বাচনে জয়লাভ করেননি? তাঁর আমলে কি ভারতে অর্থনৈতিক বৃদ্ধি হচ্ছে না? বিশ্বমঞ্চে ভারতকে তিনি কি তুলে ধরতে পারছেন না?
হয়তো পারছেন। হয়তো মোদী অনেক কিছুই করছেন। কিন্তু প্রশ্ন হল, তিনি কাদের জন্য করছেন?
পাশে দাঁড়ানোর রাজনীতি
ব্রিটেনের একটা বড় অংশের মানুষ বিষয়টিকে গুরুত্বপূর্ণ বলে মনে করছেন। তাঁরাও পাশে দাঁড়াতে চাইছেন ভারতীয় নাগরিকদের। পাশে দাঁড়াতে চাইছেন সংখ্যালঘুর, প্রতিবাদীর, আদিবাসীর, দলিতের, সমাজকর্মীর, নিম্নবর্ণের— যাঁদের কাছে মোদীর ভারত পৌঁছয় না। অথচ এই ভারতের সমর্থনও কিন্তু মোদীর সঙ্গে ছিল। না-হলে বিপুল ভোটে জিততে পারতেন না তিনি। ক্ষমতা মোদীকে সেই ভারতের কথা ভুলিয়ে দিয়েছে। ভয় দেখিয়ে, অসহিষ্ণু হয়ে, বিভেদ তৈরি করে ওই ভারতের কাছে পৌঁছনো যায় না।
হ্যাঁ, বিশ্বমঞ্চে আলাদা আলাদা দেশের রাজনীতি অালাদা আলাদা রকমের হতেই পারে। কিন্তু সাধারণ নাগরিকের কাঁধ পাশাপাশিই অবস্থান করে। সে জন্যই চার হাজার মাইল দূর থেকে সহ-নাগরিকের পাশে দাঁড়ায় ব্রিটেন। ভারতীয় প্রতিবাদ এ দেশের মানুষের গলায় স্পন্দিত হয়।
আমরা, যারা ছিন্নমূল দক্ষিণপূর্ব এশীয়, আগের প্রজন্মের হাত ধরে পৃথিবীর বিভিন্ন প্রান্তে ঘুরে বেড়িয়েছি, তারা ভারতীয় উপমহাদেশের ইতিহাস বিষয়ে শুধু সচেতনই নই, সংবেদনশীলও। উপমহাদেশের বৈচিত্র-বহুত্ববাদ বিষয়ে আমরা যথেষ্ট সচেতন। ঔপনিবেশিক সময়ের রক্তাক্ত ইতিহাসের কথা আমাদের অজানা নয়। দেশভাগের ইতিহাস আমাদেরও বিষণ্ণ করে তোলে। দেশভাগ ! বিভেদ !
ভাবতে কষ্ট হয়, মোদীর মতো দেশনেতারা সেই ভাগের রাজনীতিটাই চালিয়ে যাচ্ছেন !
এবং ক্যামেরন
মোদী মোদীর কাজ করছেন। ডেভিড ক্যামেরন কী করছেন? মোদী, জি জিনপিংয়ের মতো রাষ্ট্রনেতাদের অভ্যর্থনা জানাচ্ছেন। একসঙ্গে কাজ করার কথা বলছেন। অন্যদিকে, বিভিন্ন সরকারি খাতে বরাদ্দ ক্রমশ কমছে। ট্রেড ইউনিয়নের বিরুদ্ধে ব্যবস্থা নেওয়া হচ্ছে। শিল্প বন্ধ হচ্ছে একের পর এক। এই মুহূর্তে এ দেশের স্টিল-শ্রমিকদের অবস্থা ভয়ানক বললেও কম বলা হয়। অর্থনৈতিক অবস্থাও মুখ থুবড়ে পড়তে বসেছিল। দক্ষিণপন্থী সরকার সেখান থেকে অন্তত দেশকে বাঁচাতে পেরেছে। এবং তার পরেই একের পর এক দেশের সঙ্গে শিল্প-সমঝোতার কূটনীতি শুরু হয়েছে। ভাল বিষয়। কিন্তু দেখা যাচ্ছে, এতে মুনাফা হচ্ছে শুধু কর্পোরেট পুঁজির। এই মুনাফায় রাজনীতি উপকৃত হতে পারে। সাধারণ মানুষের কোনও উপকার হচ্ছে না।
রাজনীতি বোধ হয় পৃথিবীর সব দেশেই এক চরিত্রের— মানবতাবিরোধী !

(লেখক ভারতীয় বংশোদ্ভূত ব্রিটেনের নাগরিক এবং বিশিষ্ট সংগীতকার)